Zakariás 6,9-15.

9Így szólt hozzám az ÚR igéje: 10Vedd át a fogságban maradtak adományát Heldajtól, Tóbijjától és Jedajától, akik Babilóniából jöttek. Menj el még ma Jósijjának, Cefanjá fiának a házához, 11és vedd át az ezüstöt és az aranyat, csináltass koronát, és tedd Jósua főpapnak, Jócádák fiának a fejére. 12Ezt mondd neki: Így szól a Seregek URa: Van egy férfi, akinek Sarjadék a neve, mert helyette sarjad, és felépíti az ÚR templomát. 13Ő fogja felépíteni az ÚR templomát, és nagy méltóságra emelkedik, trónra lép, és uralkodik. Egy pap is lesz mellette a trónon, és békés egyetértés lesz kettőjük között. 14A korona pedig legyen ott az ÚR templomában, hogy emlékeztessen Heldajra, Tóbijjára, Jedajára és Cefanjá fiának a jóságára. 15Eljönnek a távol lakók is, és építik az ÚR templomát. Akkor megtudjátok, hogy a Seregek URa küldött engem hozzátok. Így lesz, ha engedelmesen hallgattok Isteneteknek, az ÚRnak a szavára.

Krisztus a mi főpapunk

Egy furcsa koronázás története áll előttünk. Olyat már hallottunk, hogy messze földről érkezik a korona, hogy valakinek a fejére kerüljön, jelezve ezzel, hogy az ajándékozó valamiféle befolyást igényel a megkoronázott felett. Itt is messziről jön az ékszer, de valóban ajándék, a fogság területén megmaradt, ott egzisztenciát kiépített (ezért a fogság területén maradó) zsidók küldik a maguk ajándékát a hazatérteknek, hogy kifejezzék ezzel hovatartozásukat. Olyat is hallottunk, hogy nem királyi sarj fejére kerül a korona, új uralkodó házak alakulhatnak a történelem során. Itt azonban lett volna királyi sarj, ígéretekkel rendelkező, hatalommal bíró, Zerubbábel személyében, de ő eltűnt valahol a történelem színpadán. A korona ezért egy főpap fejére kerül. Ráadásul ez egy szimbolikus koronázás: a korona igazából valaki másé. Az esemény prófétai jellegű, a jövőre utal. A korona a már említett Sarjadékot illeti, akiről tudjuk, hogy a megígért Messiás neve, akit mi jól ismerünk, a Krisztus.

Azt olvassuk, hogy a keze alatt minden sarjadásnak indul, ő építi föl az Úr igazi templomát, aki egyszerre lesz főpap és király.

Jézus királyi tisztéről már beszéltünk virágvasárnap kapcsán, most nézzük, mit jelent, hogy Ő a mi egyetlen, és igazi főpapunk:

A keze alatt minden sarjadásnak indul, mondja Igénk, vagyis ő lesz az igazi tavasz, a nagy kezdet, maga az élet. „Benne élet volt, és az élet volt az emberek világossága.” (János 1,4.) Ezt az új kezdetet egyetlen, és tökéletes áldozatával szerezte meg. A bűntelen keresztre adta magát, hogy elvegye Isten haragját az emberről. Bűnbocsánatot, kiengesztelődést szerzett, és lehetőséget az új életben járásra.

Gondolj bele: olyan főpapunk van, aki mindenét beleadta az értünk végzett szolgálatába. Áldozó és áldozat ugyan az, áldozati bárány, és áldozatot bemutató főpap, ugyan az a személy, a mi Krisztusunk. Micsoda szeretet! Ennek a tudása valóban új életet kell hozzon az ember életébe. Élek többé nem én, hanem él bennem a Krisztus. Hány és hány példa van a világtörténelemben, hogy emberek igazán találkoztak ezzel a főpappal, és újra sarjadt az életük. A halott elvenné lett, a céltalan bolyongó, isteni küldetést betöltővé. A Feltámadás című filmben, a római tribunus, aki Jézus kereszthalálánál is jelen volt, akit azzal bíznak meg, hogy keresse meg a tanítványok által ellopott testet, nyomozása közben találkozik a feltámadottal. A film végén egy fogadóban meséli el, ezzel kapcsolatos kalandjait. A fogadós megkérdezi, te valóban elhiszed ezt? Azt válaszolja, azt nem tudom, de azt tudom, hogy nem vagyok az az ember, aki voltam.

Krisztus áldozata egyszeri volt, és tökéletes. Nincs szükség ismétlésre, vagy tökéletesítésre. Nem kell hozzátennünk semmit. Egyszerűen csak elfogadni, és élni általa.

A mi főpapunk azonban nem csak áldozatot mutatott be értünk, hanem szüntelen közbenjár értünk Istennél. Nincs más közbenjáróra szükségünk. (Szentekre, vagy szent tárgyakra) Közvetlenül járulhatunk Istenhez, Krisztus által.

Mivel emberként járt e földön, tökéletesen tisztában van az emberi természet esendőségével. Nem olyan főpapunk van, aki ne tudna megindulni gyarlóságainkon, mondja a zsidókhoz írt levél, sőt, éppen nagyon is érti azt. Ezért bizalommal lehet hozzá járulni. Nem kell félni tőle, nem kell megfelelni neki, nem kell kiérdemelni a figyelmét, bizalommal, félelem nélkül rábízhatjuk magunkat. Ő szüntelen, mint a mi tökéletes főpapunk könyörög értünk Istennél. Kereszthalála előtt Péternek és a tanítványoknak mondja is: Simon, kikért titeket a Sátán, de én könyörögtem érted. Ne gondoljuk, hogy ez ma másként van.

Milyen csodálatos vigasztalások, egyetlen hitvallási sorban: mennyei főpapunk van. Dicsérjük Őt áldozatáért, fogadjuk el az értünk kiontott vér minden jótéteményét, és járuljunk hozzá bizalommal minden kérésünkkel, félelmünkkel, nyomorúságunkkal.

Ámen